ไล่บี้รัฐบาลใหม่แก้ปมบังคับคดีเบรกเจ้าหนี้คิดดอกเบี้ยเกิน5ปี
เครือข่ายลูกหนี้แห่งชาติเรียกร้องรัฐบาลใหม่ปรับปรุงกฎหมายไม่เป็นธรรม หลังเจ้าหนี้คิดดอกเบี้ยจนทบต้น ทั้งที่กฎหมายห้ามบวกเกิน 5 ปี
23 พ.ค. 2554

เครือข่ายลูกหนี้แห่งชาติเรียกร้องรัฐบาลใหม่ปรับปรุงกฎหมายไม่เป็นธรรม หลังเจ้าหนี้คิดดอกเบี้ยจนทบต้น ทั้งที่กฎหมายห้ามบวกเกิน 5 ปี
นางกัลยาณี รุทระกาญจน์ เลขาธิการศูนย์ประสานงานลูกหนี้แห่งชาติ เรียกร้องให้รัฐบาลใหม่แก้ไขปัญหาลูกหนี้ที่ไม่ได้รับความเป็นธรรม โดยเฉพาะให้บังคับใช้กฎหมายประมวลแพ่งและพาณิชย์มาตรา 1933/33(1) ที่กำหนดให้เจ้าหนี้ต้องฟ้องเรียกดอกเบี้ยลูกหนี้ภายใน 5 ปี นับแต่วันผิดนัด หากเกิน 5 ปี ถือว่าขาดอายุความ
ขณะที่ปัจจุบันเมื่อศาลมีคำพิพากษาแล้วให้คิดดอกเบี้ยโดยไม่มีการกำหนดระยะเวลา ซึ่งเป็นผลให้เจ้าหนี้ไม่เร่งรัดการบังคับคดี เพราะต้องการให้ดอกเบี้ยเดินไปเรื่อยๆ จนท่วมเงินต้นกว่า 2-3 เท่า เจ้าหนี้ก็จะไปยึดบ้านที่ดินของลูกหนี้ หรือลามไปยึดทรัพย์สินอื่นๆ ของคู่สมรสและผู้ค้ำประกัน 
“หากกำหนดให้เจ้าหนี้คิดอัตราดอกเบี้ยได้ไม่เกิน 5 ปีตามที่กฎหมายกำหนดจะทำให้เจ้าหนี้รีบไปดำเนินการบังคับคดี ขายทอดตลาด อาจจะทำให้หลังจากขายสินทรัพย์แล้วลูกหนี้อาจจะมีเงินเหลืออยู่บ้าง” นางกัลยาณีระบุ
จากสถิติของกรมบังคับคดี ณ ก.ค. 2553 ระบุว่า มีหมายบังคับคดีที่ยังไม่ตั้งเรื่องการบังคับคดีอีก 8.1 แสนเรื่อง ทุนทรัพย์ 1.06 ล้านล้านบาทหมายความคดีที่ศาลมีคำพิพากษาแล้วแต่เจ้าหนี้ไม่บังคับคดีแต่ปล่อยให้ดอกเบี้ยเดินไปเรื่อยๆปีละ 7.515 % 
นอกจากนี้จะต้องผลักดันให้มีการบังคับใช้ประมวลกฎหมายแพ่งและพาณิชย์มาตรา 733 ที่ระบุว่า ถ้าเอาทรัพย์จำนองหลุดและราคาทรัพย์สินนั้นมีประมาณต่ำกว่าจำนวนเงินที่ค้างชำระกันอยู่ก็ดี หรือถ้าเอาทรัพย์สินซึ่งจำนองออกขายทอดตลาดใช้หนี้ได้เงินจำนวนสุทธิน้อยกว่าจำนวนเงินที่ค้างชำระกันอยู่นั้นก็ดี เงินยังขาดจำนวนอยู่เท่าใดลูกหนี้ไม่ต้องรับผิดในเงินนั้น แต่ในปัจจุบันไม่มีการบังคับใช้กฎหมายนี้ ทำให้เมื่อขายทอดตลาดแล้วได้เงินไม่เพียงพอกับมุลหนี้เจ้าหนี้จะไปยึดทรัพย์อื่นๆเพื่อมาชดเชยส่วนต่างหนี้ 
ในขณะเดียวกันได้เสนอให้รัฐบาลจัดตั้งองค์กรอิสระมหาชนการช่วยเหลือลูกหนี้แห่งชาติ มีบทบาทหน้าที่ตั้งแต่ที่ปรึกษาการทำสัญญาเงินกู้ เพื่อไม่ให้ประชาชนรากหญ้าเสียเปรียบเจ้าหนี้ รวมทั้งเป็นที่ปรึกษาหลังจากที่ถูกเจ้าหนี้ฟ้องร้อง ทั้งนี้หากมีหากมีพรรคการเมืองไหนสามารถที่จะแก้ไขปัญหาความไม่ยุติธรรมของลูกหนี้ได้จะได้ฐานคะแนนเสียง เพราะในประเทศนี้มีลูกหนี้ประมาณครึ่งหนึ่ง3040 ล้านคน ของประชากรทั้งหมด